ગિરનારના આ સર્વોત્તમ કાર્યને કરતાં સજ્જનમંત્રીના ઉત્કર્ષને ખમી ન શકનારા કેટલાક જીવોએ મહારાજા સિધ્ધરાજની કાનભંભેરણી કરી કે “હે રાજન! સજ્જનમંત્રીએ સોરઠ દેશની એક કોડી પણ રાજ દરબારમાં જમા કરી નથી, નક્કી દાળ માં કઈ કાળું છે.” રાજા સિદ્ધરાજ પણ ઈર્ષ્યાથી બળતા તે રાજપુરુષોની વાત સાંભળી ઉકળી ઉઠ્યા અને સ્વયં જુનાગઢ જઈ રાજ વહીવટનો હિસાબ લેવા તત્પર બન્યા. આ બાજુ મહામંત્રી બાહડે પરિસ્થિતીને પામી મહારાજા સિદ્ધરાજના વાવડ સજ્જન મંત્રીને જણાવ્યા. કુશાગ્રબુદ્ધિ સજ્જનમંત્રી પરિસ્થિતીને પામી ગયા.